กนง.มีมติ5ต่อ2ลดดอกเบี้ย0.25%
กนง.มีมติ 5 ต่อ 2 เสียงปรับลดดอกเบี้ยนโยบายลง 0.25% จาก 1.75% เหลือ 1.50% ให้มีผลทันที หวังกระตุ้นเศรษฐกิจหลังเห็นสัญญาณเงินฝืด
29 เม.ย. 2558

กนง.มีมติ 5 ต่อ 2 เสียงปรับลดดอกเบี้ยนโยบายลง 0.25% จาก 1.75% เหลือ 1.50% ให้มีผลทันที หวังกระตุ้นเศรษฐกิจหลังเห็นสัญญาณเงินฝืด
เมื่อวันที่ 29 เม.ย. นายเมธี สุภาพงษ์ เลขานุการ คณะกรรมการนโยบายการเงิน (กนง.) แถลงผลการประชุม กนง.วันนี้ว่า ที่ประชุม มีมติ 5 ต่อ 2 เสียงให้ลดอัตราดอกเบี้ยนโยบายลง 0.25% จาก 1.75% เหลือ 1.50% ต่อปี โดยให้มีผลทันที เนื่องจากเศรษฐกิจมีแนวโน้มโตต่ำกว่าที่เคยประเมินไว้ เสียงส่วนใหญ่เห็นว่านโยบายการเงินควรผ่อนคลายเพิ่มเติม เพื่อสนับสนุนการฟื้นตัวของเศรษฐกิจในภาวะที่มีความเสี่ยงโตต่ำมีมากขึ้น ตลอดจนดูแลการคาดการณ์เงินเฟ้อของประชาชนให้อยู่ในระดับที่เหมาะสม เพราะขณะนี้แม้จะไม่ใช่ภาวะเงินฝืด แต่ก็เริ่มเห็นสัญญาณเงินฝืดบ้างแล้ว
ทั้งนี้ ในการประชุมรอบนี้มีกนง. 2 เสียง เห็นว่าควรให้คงอัตราดอกเบี้ยนโยบายไว้เท่าเดิม เนื่องจากเห็นว่าการดำเนินโยบายการเงินที่ผ่านมามีส่วนช่วยให้ภาวะการเงินผ่อนคลายมาอย่างต่อเนื่องอยู่แล้ว ประกอบกับขีดความสามารถในการดำเนินนโยบายการเงินเพิ่มเติมมีจำกัด ขณะที่แรงขับเคลื่อนด้านการคลังเริ่มมีมากขึ้นน่าจะช่วยพยุงเศรษฐกิจได้ส่วนหนึ่ง จึงเห็นควรให้รอประเมินผลต่อเศรษฐกิจและเสถียรภาพการเงินก่อน
“การลดดอกเบี้ยลงครั้งนี้ต้องยอมรับว่าเซอร์ไพรส์ตลาด เพราะก่อนนี้ตลาดคาดการณ์ว่าคงไม่ลด”นายเมธีกล่าว